Så kom den. En stemning af pest. Men det blev mere end en stemning, det blev en reel epidemi. Det betyder udparcellering og videst mulig karantæne i egne hjem. Danmark blev det andet europæiske land efter Italien, der slog bak og gik i forsvar.​​

Man kan sammenligne – og det er kun en strukturel sammenligning, alle forskelligheder i alvor ladt ude – epidemisituationen med en udvisning i fodbold. Når et hold får en spiller udvist, så gælder det ikke længere om at kreere, score eller på anden måde blamere sig. Så handler det om at lukke ned, passe sine zoner og basale opgaver og få tiden til at gå.

Denne strategi for 0-0 kaldes på italiensk catenaccio, dørslå. Man lukker forsvarskæderne og kæmper for 0-0 og håber på et contramål. Fodboldelskere vil have set dette i Napolis hjemmekamp mod Barcelona for godt to uger siden.